LHBANK บวก 7.36% แรงในรอบ 6 เดือน กูรูชี้เติบโตโดดเด่นอีกหลายปี
LHBANK บวก 7.36% แรงในรอบ 6 เดือน กูรูชี้เติบโตโดดเด่นอีกหลายปี
18 ก.พ. 2559

ผู้สื่อข่าวรายงานว่า บริษัท แอล เอช ไฟแนนซ์เชียล กรุ๊ป จำกัด (มหาชน) หรือ LHBANK ณ เวลา 10.42 น. ราคาหุ้นอยู่ที่ระดับ 1.75 บาท บวก 0.12 บาท หรือ 7.36 % ด้วยมูลค่าซื้อขาย 176.63 ล้านบาท ราคาหุ้นวิ่งแรงในรอบ 6 เดือน นับตั้งแต่หุ้นปรับตัวขึ้นไปที่ระดับ 1.75 บาท เมื่อวันที่ 13 ส.ค. 58
บล.ฟิลลิป ระบุในบทวิเคราะห์วันนี้ (18 ก.พ.) ว่า ในปี 59 LHBANK ยังคงตั้งเป้าการเติบโตของสินเชื่อสูงถึง 10 – 15% จากปีที่ผ่านมาสินเชื่อเติบโต 16.8% โดยสินเชื่อธุรกิจจะเป็นกลุ่มหลักที่จะทำให้สินเชื่อเติบโต โดยตั้งเป้าเติบโตในกลุ่มนี้สูงถึง 20% ตามมาด้วยสินเชื่อ SME ที่ตั้งเป้าเติบโต 15 – 16% ส่วนสินเชื่อธุรกิจขนาดใหญ่ตั้งเป้าเติบโต 10% ส่วนสินเชื่อรายย่อยซึ่งเป็นสินเชื่อบ้านในปีนี้ตั้งเป้าที่จะเติบโตได้ 5% หลังจากในปีที่ผ่านมาสินเชื่อรายย่อยมีการหดตัวลง 1%
ทางฝ่ายยังคงประมาณการกำไรสุทธิปี 59 ของ LHBANK ไว้เหมือนเดิมที่ 1.9 พันล้านบาท เพิ่มขึ้นจากปีก่อน 17.1%เทียบช่วงเดียวกันของปีก่อน คาดว่าจะมีการจ่ายปันผล 0.09 บาท/หุ้น เพิ่มขึ้นจากปี 58 ที่คาดว่าจะมีการจ่ายปันผล 0.037 บาท/หุ้น
มองว่า LHBANK จะยังคงมีการเติบโตที่โดดเด่นได้อีกหลายปี แต่เมื่อเทียบราคาหุ้นในปัจจุบันกับราคาพื้นฐานที่ 1.78 บาท มีส่วนต่างที่ลดต่ำลง ทางฝ่ายจึงปรับลดคำแนะนำลงมาเป็น “ทยอยซื้อ” จากเดิมที่แนะนำ “ซื้อ”